PATVIRTINTA

Studijų kokybės vertinimo centro

direktoriaus 2020 m. gruodžio d.

įsakymu Nr. V-

**REZIDENTŪROS STUDIJŲ IŠORINIO VERTINIMO METODIKA**

**I SKYRIUS**

**BENDROSIOS NUOSTATOS**

1. Rezidentūros studijų išorinio vertinimo metodika (toliau – Metodika) reglamentuoja bendruosius rezidentūros studijų savianalizės suvestinės (toliau – savianalizės suvestinė) rengimo reikalavimus aukštosioms mokykloms (toliau – aukštosios mokyklos), Studijų kokybės vertinimo centro (toliau – Centras) atliekamo rezidentūros studijų išorinio vertinimo (toliau – vertinimas) eigą, rezidentūros studijų analizės atlikimą, paskesnę veiklą, stebėseną bei apeliacijų dėl Centro sprendimų dėl rezidentūros studijų išorinio vertinimo pateikimo tvarką.

2. Metodika parengta vadovaujantis Lietuvos Respublikos mokslo ir studijų įstatymu, Rezidentūros studijų išorinio vertinimo ir akreditavimo tvarkos aprašu, patvirtintu Lietuvos Respublikos švietimo, mokslo ir sporto ministro 2020 m. rugpjūčio 24 d. įsakymu Nr. V-1269 (toliau – Aprašas), Europos aukštojo mokslo erdvės kokybės užtikrinimo nuostatomis ir gairėmis.

3. Metodikoje vartojamos sąvokos atitinka Lietuvos Respublikos mokslo ir studijų įstatyme, Lietuvos Respublikos medicinos praktikos įstatyme, Lietuvos Respublikos odontologijos praktikos įstatyme, Veterinarinės medicinos rezidentūros studijų programų vykdymo reikalavimų ir priežiūros tvarkos apraše, patvirtintame Lietuvos Respublikos Vyriausybės 2018 m. kovo 14 d. nutarimu Nr. 248, ir Apraše apibrėžtas sąvokas.

4. Centras vertinimą atlieka pagal Centro patvirtintą rezidentūros studijų išorinio vertinimo planą, kuriame nustatomi ir savianalizės suvestinių pateikimo terminai. Savianalizės suvestinės rengimui skiriama ne mažiau kaip 6 mėnėsiai.

**II SKYRIUS**

**SAVIANALIZĖS SUVESTINĖS RENGIMAS**

5. Aukštoji mokykla, pageidaujanti, kad rezidentūros studijų vertinimą atliktų Centras, prašymą vertinti ir akredituoti rezidentūros studijas bei savianalizės suvestinę pateikia Centrui Rezidentūros studijų išorinio vertinimo plane nustatytais terminais. Šie dokumentai Centrui teikiami pasirašyti kvalifikuotu elektroniniu parašu adresu kokybe@skvc.lt arba per sistemą E. pristatymas, arba kompiuterinėje laikmenoje.

6. Jeigu aukštoji mokykla baigia vykdyti tos krypties rezidentūros studijas (nepriima ir neketina priimti naujų studentų) apie tai raštu informuoja Centrą likus ne mažiau kaip 6 mėnesiams iki savianalizės suvestinės pateikimo.

7. Aukštoji mokykla atsako už tai, kad būtų tinkamai ir laiku atlikta savianalizė, parengta savianalizės suvestinė bei pateikta Centrui Rezidentūros studijų išorinio vertinimo plane nustatytais terminais.

8. Aukštoji mokykla atlieka savianalizę savo nustatyta tvarka įtraukiant rezidentų ir socialinių partnerių atstovus. Atliktos savianalizės suvestinė turi atitikti šioje Metodikoje nustatytus reikalavimus.

9. Savianalizės metu atliekamas įsivertinimas pagal kiekvieną iš Apraše nustatytų vertinamųjų sričių, tikslų ir rodiklių. Jeigu kuris nors rodiklis rezidentūros studijoms netaikytinas, tai turi būti nurodoma savianalizės suvestinėje.

10. Savianalizės suvestinėje pateikiami paskutinių 3 studijų metų duomenys. Jei rezidentūros krypties studijos vykdomos trumpiau, pateikiami viso rezidentūros krypties studijų vykdymo laikotarpio duomenys.

11. Savianalizės suvestinėje pateikiama apibendrinta rezidentūros studijų krypties analizė. Jeigu tos pačios rezidentūros krypties studijos vykdomos užsienio valstybėje įsteigtame padalinyje ir (arba) aukštosios mokyklos padalinyje, esančiame kitos savivaldybės teritorijoje (išskyrus, kai tai yra to paties pavadinimo miesto ir rajono savivaldybė), savianalizės suvestinėje išskiriama informacija apie tame padalinyje vykdomas krypties studijas.

12. Jeigu tarp vertinamos rezidentūros krypties studijų yra jungtinė studijų programa, savianalizės suvestinėje turi būti aiškiai nurodomi jungtinės studijų programos ypatumai. Taip pat nurodoma, kokie ištekliai (žmonių ir materialieji) yra pasitelkiami kiekvienoje iš jungtinę studijų programą vykdančių aukštųjų mokyklų.

13. Savianalizės suvestinės dalys yra šios: įžanga, rezidentūros krypties studijų analizė, priedai. Savianalizės suvestinės bendrosios dalies tekstas turi būti pateiktas „doc“, „docx‘‘ arba „pdf“ formato dokumente. Jei išoriniam vertinimui atlikti pasitelkiami ekspertai iš užsienio valstybių, taip pat pateikiamas savianalizės suvestinės vertimas į anglų kalbą.

14. Savianalizės suvestinės įžangoje turėtų būti glaustai aprašyta rezidentūros krypties studijas vykdančios aukštosios mokyklos profilis (tipas ir veiklos pagrindas, padaliniai, įskaitant užsienio valstybėje arkitos savivaldybės teritorijoje esančius padalinius, kuriuose vykdomos rezidentūros krypties studijos,  jų valdymas ir tarpusavio ryšiai, rezidentūros studijų krypčių aprėptis) bei vertinamosios rezidentūros studijų krypties vieta vykdomų rezidentūros studijų kontekste, aprašoma aukštosios mokyklos patirtis rezidentūros studijų kryptyje.

15. Rezidentūros studijų krypties savianalizės suvestinės analizės dalyje išskiriamos ir analizuojamos visos Aprašo 2 priede nustatytos vertinamosios sritys ir rodikliai, pristatant kiekybinius ir kokybinius duomenis bei jų analizę, pagal Metodikos 1 priede pateikiamą informaciją. Kiekvienos vertinamosios srities analizės pabaigoje pateikiamos ankstesnio vertinimo rekomendacijos (jeigu buvo pateiktos konkrečiai vertinamai sričiai) bei aprašoma, kaip į jas buvo atsižvelgta. Apibendrintai nurodomos kiekvienos vertinamosios srities stipriosios pusės ir tobulintini aspektai.

16. Savianalizės suvestinėje turėtų būti tikslingai pateikta vertinimui reikalinga informacija.

17. Prie savianalizės suvestinės pateikiami šie priedai:

17.1. rezidentūros krypties studijų programų studijų planai, parengti pagal aukštosios mokyklos nusistatytą formą. Kiekvienos programos studijų plane atskleidžiama programos struktūra, pagal semestrus išdėstomi ciklai, nurodoma jų apimtis kreditais. Išskiriami rezidento laisvai pasirenkamų ciklų (jei yra) apimtis. -. Taip pat nurodoma kiekvieno ciklo atsiskaitymo forma, kontaktinio (išskiriant konsultacijas) ir savarankiško darbo valandų skaičius bei ciklą dėstantis dėstytojas;

**IIi SKYRIUS**

**IŠORINIO REZIDENTŪROS STUDIJŲ VERTINIMO EIGA**

18. Vertinimą organizuoja Centras, pasitelkdamas išorinius ekspertus.

19. Vertinimas Centre pradedamas tik gavus aukštosios mokyklos prašymą ir savianalizės suvestinę.

20. Centras turi teisę atsisakyti atlikti rezidentūros krypties vertinimą, jeigu aukštoji mokykla nustatytais terminais nepateikė Centrui prašymo vertinti rezidentūros krypties studijas ir savianalizės suvestinės.

21. Paprastai tos pačios rezidentūros krypties studijoms, vykdomoms aukštosiose mokyklose, įvertinti sudaroma viena ekspertų grupė. Tais atvejais, kai yra didesnis krypties studijas vykdančių aukštųjų mokyklų ir (arba) jose vykdomų studijų programų skaičius, Centras gali pasitelkti daugiau ekspertų grupių.

22. Išoriniam vertinimui atlikti ekspertai atrenkami vadovaujantis Ekspertų atrankos apraše, patvirtintame Centro direktoriaus įsakymu, nustatyta tvarka.

23. Ekspertų darbo organizavimo principai ir tvarka, nustatyta Ekspertų darbo organizavimo apraše, patvirtintame Centro direktoriaus įsakymu.

24. Centras aukštąją mokyklą apie numatomą ekspertų grupės sudėtį informuoja elektroniniu paštu. Aukštoji mokykla per 5 darbo dienas nuo pranešimo apie numatomą ekspertų grupės sudėtį gavimo dienos gali argumentuotai prašyti pakeisti numatomos ekspertų grupės narį (-ius). Centras gautas pastabas dėl ekspertų grupės sudėties svarsto Centro direktoriaus įsakymu sudarytoje Nuolatinėje komisijoje aukštųjų mokyklų prašymams pakeisti ekspertus nagrinėti, ir apie priimtą sprendimą informuoja aukštąją mokyklą. Tuo atveju, jei per šiame punkte nustatytą terminą aukštoji mokykla nepateikė prašymo dėl ekspertų grupės sudėties keitimo, laikoma, kad aukštoji mokykla ekspertų grupės sudėčiai pritarė.

25. Centras įvertina, ar aukštosios mokyklos pateikta savianalizės suvestinė parengta pagal Metodikoje nustatytus reikalavimus, ir ne vėliau kaip per 15 darbo dienų nuo savianalizės suvestinės gavimo dienos elektroniniu paštu informuoja aukštąją mokyklą apie nustatytus trūkumus.

26. Gavusi informaciją apie neatitikimus, aukštoji mokykla, ne vėliau kaip per 15 darbo dienų Centrui pateikia pataisytą savianalizės suvestinę.

27. Savianalizės suvestinė pateikiama Centro sudarytai ekspertų grupei ne vėliau kaip prieš 2 mėnesius iki vizito į aukštąją mokyklą. Tais atvejais, kai dėl nuo Centro nepriklausančių priežasčių pasikeičia dalis ekspertų grupės ir objektyviai neįmanoma naujiems ekspertų grupės nariams pateikti informacijos šiame punkte numatytais terminais, informacija pateikiama nedelsiant po naujų ekspertų įtraukimo į ekspertų grupę.

28. Aukštoji mokykla, likus ne mažiau kaip 1 mėnesiui iki ekspertų grupės vizito, gali pateikti informaciją apie esminius pasikeitimus studijų kryptyje, įvykusius po savianalizės suvestinės pateikimo Centrui.

29. Ekspertai, išnagrinėję savianalizės suvestinėje pateiktą informaciją, taip pat kitą viešai skelbiamą informaciją, ankstesnio vertinimo išvadas ar jų santrauką ir rezidentų apklausų rezultatus, pasirengia vertinimui, nustato sritis ir klausimus, kuriems reikia skirti ypatingą dėmesį vizito metu.

30. Ekspertų grupės vizito į aukštąją mokyklą trukmė – 1-5 dienos.

31. Vizitas vyksta pagal Centro sudarytą vizito darbotvarkę. Vizito darbotvarkė prieš vizitą išsiunčiama derinti ekspertams ir aukštajai mokyklai. Informacija apie būsimą vizitą taip pat išsiunčiama ir aukštosios mokyklos rezidentų atstovybei.

32. Aukštoji mokykla vizito metu turi užtikrinti susitikimams ir ekspertų grupės darbui tinkamas patalpas bei įrangą.

33. Aukštoji mokykla pagal galimybes sudaro sąlygas visiems pageidaujantiems bendruomenės nariams susitikti su ekspertų grupe viešai skelbdama informaciją apie vizitą. Vienas aukštosios mokyklos bendruomenės narys to paties vizito metu gali dalyvauti tik viename susitikime su ekspertų grupe, išskyrus su vertinimo koordinatoriumi iš anksto suderintus atvejus.

34. Susitikimuose su absolventais ir darbdaviais toje aukštojoje mokykloje studijuojantys ir (ar) dirbantys asmenys nedalyvauja.

35. Susitikimuose su rezidentais gali dalyvauti ir rezidentų atstovaujančių organizacijų atstovai.

36. Vizito metu vyksta susitikimai su aukštosios mokyklos ar jos padalinio (-ių) administracija, rezidentūros krypties studijų savianalizės suvestinės rengėjais, rezidentūros krypties studijų dėstytojais, rezidentais, absolventais ir jų darbdaviais. Vizito metu ekspertai apžiūri rezidentūros krypties studijų įgyvendinimui skirtą materialiąją bazę, susipažįsta su rezidentų egzaminų medžiaga ir kitais vertinimo dokumentais.

37. Vertinimą atliekant tarptautinei ekspertų grupei, paprastai susitikimai vyksta anglų kalba. Esant poreikiui, aukštoji mokykla turi užtikrinti kokybiškas vertėjo paslaugas. Susitikimuose su rezidentais vertėjas dalyvauja tik suderinus su vertinimo koordinatoriumi.

38. Ekspertų grupė parengia vertinimo išvadų (toliau – vertinimo išvados) projektą, papildydama jį informacija, surinkta vizito metu, ir pateikia jį elektroniniu paštu Centrui paprastai ne vėliau kaip per 1 mėnesį nuo vizito į aukštąją mokyklą pabaigos. Kiekviena rezidentūros krypties studijų vertinimo sritis įvertinama pagal Aprašo 1 priede nustatytą įvertinimo skalę. Centras peržiūri vertinimo išvadų projektą ir jį persiunčia aukštajai mokyklai elektroniniu paštu.

39. Aukštoji mokykla ne vėliau kaip per 10 darbo dienų nuo vertinimo išvadų projekto išsiuntimo dienos gali Centrui pateikti pastabas dėl vertinimo išvadų projekte esančių faktinių klaidų ir jomis grindžiamų vertinimų. Jei išoriniam vertinimui buvo pasitelkti ekspertai iš užsienio valstybių, taip pat pateikiamas pastabų dėl faktinių klaidų ir jomis grindžiamų vertinimų vertimas į anglų kalbą.

40. Centras persiunčia krypties ir pakopos studijas vertinusiai ekspertų grupei aukštosios mokyklos pastabas dėl vertinimo išvadų projekte esančių faktinių klaidų ir jomis grindžiamų vertinimų.

41. Ekspertai, išnagrinėję aukštosios mokyklos pastabas dėl vertinimo išvadų projekte esančių faktinių klaidų ar jomis grindžiamų vertinimų, per 10 darbo dienų nuo pastabų gavimo dienos parengia ir pateikia vertinimo išvadas Centrui.

42. Vertinimo išvadų svarstymui Centras pasitelkia Centro sudarytą Studijų vertinimo komisiją, kuri pataria Centrui dėl vertinimo išvadų objektyvumo, išsamumo bei pagrįstumo.

43. Išnagrinėjusi vertinimo išvadas ir išklausiusi posėdžio dalyvių argumentus, Studijų vertinimo komisija priima vieną iš siūlymų, numatytų Studijų vertinimo komisijos nuostatuose, patvirtintuose Centro direktoriaus įsakymu.

44. Vadovaudamasis vertinimo išvadomis, atsižvelgdamas į Studijų vertinimo komisijos siūlymą, Centras Apraše nustatyta tvarka priima sprendimą dėl rezidentūros studijų krypties akreditavimo. Kartu su sprendimu Centras aukštajai mokyklai pateikia vertinimo išvadų kopiją, į lietuvių kalbą išverstą vertinimo išvadų išrašą arba nuorašą.

45. Centras ir aukštoji mokykla privalo viešai paskelbti vertinimo išvadas ir sprendimą dėl akreditavimo Apraše nustatytu terminu.

46. Priimtą sprendimą dėl studijų krypties akreditavimo Centras skelbia viešai Teisės aktų registre.

**IV SKYRIUS**

**PASKESNĖ VEIKLA IR STEBĖSENA**

47. Už paskesnę veiklą įvertinus rezidentūros krypties studijas atsako aukštoji mokykla, jeigu kiti teisės aktai nenustato kitaip.

48. Paskesnė veikla yra neatsiejama vertinimo dalis, skirta rezidentūros krypties studijų tobulinimui, atsižvelgiant į vertinimo išvadas ir jose pateiktas rekomendacijas.

49. Paskesnė veikla atliekama šiais etapais:

49.1. tobulinimo priemonių numatymas – aukštoji mokykla, gavusi sprendimą dėl rezidentūros krypties studijų akreditavimo, pagal vertinimo išvadose pateiktas rekomendacijas numato priemones rezidentūros krypties studijoms tobulinti ir vertinimo metu nustatytoms silpnybėms šalinti. Šias priemones aukštoji mokykla skelbia savo akademinei bendruomenei;

49.2. numatytų priemonių įgyvendinimas – aukštoji mokykla įgyvendina numatytas priemones rezidentūros krypties studijoms tobulinti parengdama išorinio vertinimo rekomendacijų įgyvendinimo pažangos ataskaitą (toliau – Pažangos ataskaita) ir viešindama ją aukštosios mokyklos tinklapyje bei pateikdama Centrui. Pažangos ataskaitos pavyzdys pateiktas Metodikos 2 priede.

49.3. numatytų priemonių įgyvendinimo stebėsena – Centras, kai rezidentūros krypties studijos akredituotos 7 metų laikotarpiui, atlieka rezidentūros krypties studijų tobulinimo rezultatų ir vertinimo rekomendacijų įgyvendinimo stebėseną.

49.4. kai rezidentūros krypties studijos akredituotos 3 metų laikotarpiui, paskesnės veiklos įgyvendinimas ir stebėsena vykdomi Aprašo 18 p. nustatyta tvarka.

50. Pažangos ataskaitos rengiamos ir teikiamos Centrui, atsižvelgiant į rezidentūros krypties studijų akreditavimo laikotarpį:

50.1. ne vėliau kaip po 3,5 metų nuo rezidentūros krypties studijų akreditavimo, jei krypties studijos akredituotos 7 metų laikotarpiui;

50.2. ne vėliau kaip po 2 metų nuo rezidentūros krypties studijų akreditavimo, jei krypties studijos akredituotos 3 metų laikotarpiui.

51. Centras, gavęs Pažangos ataskaitą, ją išanalizuoja ir teikia grįžtamąjį ryšį aukštajai mokyklai, viešai skelbia Pažangos ataskaitą savo tinklapyje kartu su vertinimo išvadomis.

**V SKYRIUS**

**SKUNDŲ IR APELIACIJŲ NAGRINĖJIMAS**

521. Aukštoji mokykla išorinio vertinimo metu iki vertinimo sprendimo priėmimo gali teikti skundą Centrui dėl vertinimo proceso dalyvių veiklos ir (arba) neveikimo ir procedūrų.

53. Aukštoji mokykla, nesutikdama su Centro priimtu sprendimu dėl vertinimo, per 15 darbo dienų nuo sprendimo išsiuntimo dienos gali pateikti argumentuotą apeliaciją Centrui.

54. Aukštosios mokyklos apeliacija išnagrinėjama Studijų kokybės vertinimo centro apeliacinėje komisijoje (toliau – Apeliacinė komisija), veikiančioje pagal Apeliacinės komisijos nuostatus, patvirtintus Centro direktoriaus įsakymu, per 45 dienas nuo apeliacijos gavimo dienos. Apie Apeliacinės komisijos priimtą sprendimą Centras aukštąją mokyklą informuoja raštu.”

55. Tiek Centro sprendimas, tiek Apeliacinės komisijos sprendimas gali būti skundžiami Lietuvos Respublikos administracinių bylų teisenos įstatymo nustatyta tvarka per vieną 1 mėnesį nuo sprendimo gavimo dienos.

\_\_\_\_\_\_\_\_\_\_\_\_\_\_\_\_\_

Rezidentūros studijų krypčių išorinio vertinimo metodikos

1 priedas

**VERTINAMOSIOS SRITYS, TIKSLAI, RODIKLIAI, ANALIZUOJAMI DUOMENYS IR INFORMACIJA**

|  |  |  |
| --- | --- | --- |
| **Vertinamosios sritys** | **Rodikliai** | *Analizuojami duomenys ir informacija* |
| 1. Rezidentūros studijų tikslai, rezultatai ir turinys  **Tikslas**  Studijos pagrįstos valstybės ir visuomenės poreikiais bei sudaro sąlygas rezidentams pasiekti studijų tikslus ir rezultatus | 1.1. Aukštojoje mokykloje vykdomų rezidentūros studijų programų atitikties valstybės ir visuomenės poreikiams įvertinimas. | * + 1. Analizuojamas rezidentūros studijų krypties programų studijų rezultatų aktualumas ir unikalumas, programų atitiktis visuomenės ir darbo rinkos poreikiams.     2. Nurodomos profesinės veiklos sritys, kurioms rengiami specialistai pagal analizuojamą rezidentūros studijų kryptį.     3. Pagrindžiamas aukštojoje mokykloje vykdomų rezidentūros studijų programų skaičiaus kryptyje racionalumas, programų vystymo kryptyje galimybės (taikomas tik tuo atveju, jeigu studijų kryptyje, kurioje numatoma vykdyti programą, aukštoji mokykla vykdo ir daugiau programų). |
| 1.2. Rezidentūros studijų programos studijų plano ir studijų turinio atitikties teisės aktų reikalavimams bei numatytiems studijų tikslams ir rezultatams pasiekti įvertinimas. | 1.2.1. Pagrindžiama rezidentūros studijų programos sandaros, ciklų turinio, programos apimties atitiktis akademiniams ir (ar) profesiniams reikalavimams, bei studijų tikslui (-ams) ir rezultatams pasiekti.  1.2.2. Pateikiama rezidentūros studijų programos tikslo (-ų), numatomų rezidentūros studijų programos studijų rezultatų ir ciklų sąsajų lentelė.  1.2.3. Pateikiamas programos studijų planas, išdėstant privalomus ir pasirenkamus ciklus pagal semestrus, nurodant ciklų apimtį kreditais, kontaktines ir savarankiško darbo valandas bei ciklą dėstysiantį dėstytoją. |
| 1.3. Kompetencijų, reikalingų mokymuisi, profesinei veiklai sveikatos apsaugos sistemoje, apibrėžtumo ir rezidentų įgalinimo savarankiškai veiklai įvertinimas. | 1.3.1. Aprašomos kompetencijos, kuriomis grindžiami rezidentūros studijų programos studijų rezultatai, ir nurodomas rezidentūros studijų etapas, kuriame jos turi būti pasiektos. 1.1.3.2. Nurodomi nustatyti reikalavimai kiekvienai kompetencijai pasiekti. |
| 1.4. Rezidentūros studijų programų tikslų, studijų rezultatų, mokymo(si) ir vertinimo metodų suderinamumo įvertinimas. | 1.4.1.Pristatoma rezidentūros studijų programų tikslų, numatomų studijų rezultatų dermė su programų ciklų studijų rezultatais, studijų metodais ir vertinimo metodais. |
| 2. Rezidentūros studijų eiga ir pasiekimų vertinimas  **Tikslas**  Rezidentūros studijos parengia rezidentus savarankiškai veiklai | 2.1. Atrankos į rezidentūros studijas tinkamumo įvertinimas. | 2.1.1. Nurodomi priėmimo į rezidentūros studijų krypties studijų programas reikalavimai, papildomų balų skyrimo tvarka, šios informacijos viešinimo būdai.  2.1.2. Pateikiami duomenys apie priėmimo į rezidentūros studijų krypties studijų programas rezultatus:  a) pateikusių prašymus skaičius: pirmu prioritetu ir likusiais prioritetais;  b) pasirašiusių sutartis skaičius (į valstybės finansuojamas ir valstybės nefinansuojamas vietas);  2.1.3. Pateikiamos priėmimo į programas rezultatų santykinės reikšmės ir jų analizė, kaip stojimo į atskiras studijų programas tendencijos atsispindi rezidentūros studijų krypties kontekste;  2.1.4. Pateikiami ir analizuojami žemiausi, aukščiausi ir vidutiniai priimtųjų stojamieji konkursiniai balai per pastaruosius 3 metus. |
| 2.2. Rezidentų dalyvavimo studijų procese ir mokslo veikloje įvertinimas (ketinamoms vykdyti rezidentūros studijų programoms netaikoma). | 2.2.1. Pateikiama informacija apie rezidentų dalyvavimo studijų procese ir mokslo veikloje galimybes ir būdus.  2.2.2. Pateikiamas ir komentuojamas aukštosios mokyklos rezidentų, dalyvaujančių mokslinėje veikloje, skaičius nuo visų rezidentūros studijų krypties rezidentų per pastaruosius 3 metus. |
| 2.3. Sąlygų rezidentų akademiniam judumui užtikrinti įvertinimas (ketinamoms vykdyti rezidentūros studijų programoms netaikoma). | 2.3.1. Pateikiama informacija apie galimybes rezidentams dalyvauti judumo programose ir šios informacijos viešinimą.  2.3.2. Pateikiamas ir komentuojamas aukštosios mokyklos rezidentų, atvykusių pilnoms krypties studijoms iš užsienio, skaičius nuo visų rezidentūros studijų krypties rezidentų per pastaruosius 3 metus.  2.3.3. Pateikiamas ir komentuojamas aukštosios mokyklos rezidentų, išvykusių pilnoms arba dalinėms krypties studijoms, skaičius nuo visų rezidentūros studijų krypties rezidentų per pastaruosius 3 metus. |
| 2.4. Akademinio sąžiningumo, tolerancijos ir nediskriminavimo užtikrinimo politikos įgyvendinimo įvertinimas. | 2.4.1. Aprašomi akademinio sąžiningumo, tolerancijos ir nediskriminavimo užtikrinimo principai ir priemonės.  2.4.2. Pateikiama apibendrinta informacija apie nagrinėtus akademinio sąžiningumo, tolerancijos ir nediskriminavimo principų pažeidimo atvejus ir priimtus sprendimus per pastaruosius 3 studijų metus (jeigu tokių buvo). |
| 2.5. Studijų metu rezidentams teikiamo grįžtamojo ryšio, skatinančio pasiektų rezultatų įsivertinimą ir tolimesnį studijų pažangos planavimą, įvertinimas (ketinamoms vykdyti studijų programoms netaikoma). | 2.5.1. Aprašoma, kaip atliekama rezidentų pasiektų rezultatų stebėsena ir stebėsenos rezultatų panaudojimas (periodiškumas, atsakomybės paskirstymas, studijų kokybės gerinimas ir kt.).  2.5.2. Pateikiama informacija, kaip rezidentams teikiamas grįžtamasis ryšys apie jų studijavimo pasiekimus ir tolimesnį studijų pažangos planavimą. |
| 2.6. Rezidentams teikiamos akademinės, finansinės, socialinės, psichologinės ir kt. paramos tinkamumo, pakankamumo ir veiksmingumo įvertinimas. | 2.6.1. Pateikiama informacija ir skaičiai apie akademinės, finansinės, socialinės, psichologinės, asmeninės ir kitokios paramos rezidentams poreikį, formas, jų efektyvumą. |
| 2.7. Apeliacijų, skundų dėl studijų proceso teikimo ir nagrinėjimo procedūrų taikymo efektyvumo įvertinimas. | 2.7.1. Aprašomas apeliacijų, skundų dėl studijų proceso teikimo ir nagrinėjimo procedūrų taikymas (apeliacijų, skundų teikimo ir nagrinėjimo tvarka, apeliacijų ir skundų, pateiktų vertinamos rezidentūros studijų krypties rezidentų, skaičius ir priimti sprendimai per pastaruosius 3 metus ). |
| 2.8. Rezidentų pasiekimų vertinimo sistemos efektyvumo įvertinimas. | 2.8.1. Aprašomas kompetencijų pasiekimo vertinimas, nurodant, kokiais parametrais ir jų vertėmis vadovaujamasi priimant sprendimus suteikti konkrečią kompetenciją. |
| 2.9. Sąlygų, užtikrinančių galimybes studijuoti socialiai pažeidžiamoms grupėms bei rezidentams su specialiaisiais poreikiais, įvertinimas. | 2.9.1. Aprašomas studijų proceso pritaikymas socialiai pažeidžiamoms grupėms bei rezidentams su specialiaisiais poreikiais (konsultacijos studijų prieinamumo klausimais, individualizuotas studijų procesas, integravimo į akademinės bendruomenės gyvenimą formos ir priemonės ir kt.). |
| 3. Rezidentūros studijų personalas  **Tikslas**  Rezidentūros studijų personalas yra tinkamas ir pakankamas, siekiant užtikrinti studijų rezultatų pasiekimą | 3.1. Rezidentūros studijų programose dėstančių dėstytojų vykdomų mokslinių tyrimų sąsajų su rezidentūros studijomis įvertinimas. | 3.1.1. Pateikiama apibendrinta informacija apie rezidentūros studijų krypties dėstytojų vykdomų mokslinių tyrimų sąsajas su rezidentūros studijų programa. |
| 3.2. Rezidentūros studijų programose dirbančio personalo praktinės (klinikinės) patirties tinkamumo numatomoms rezidentų kompetencijoms pasiekti įvertinimas. | 3.2.1. Pateikiama apibendrinta informacija apie rezidentūros studijų krypties dėstytojų praktinės (klinikinės) patirties sąsajas su rezidentūros studijose dėstomais ciklais. |
| 3.3. Rezidentūros studijoms vykdyti ir efektyviam rezidentų mokymuisi pasitelkto personalo (akademinio ir neakademinio / administracinio) paramos ir sąlygų jiems nuolat tobulinti savo profesines kompetencijas (mokslines, didaktines, profesines) įvertinimas. | 3.3.1. Aprašomos rezidentūros studijoms vykdyti ir efektyviam rezidentų mokymosi procesui užtikrinti pasitelkto personalo (akademinio ir neakademinio / administracinio) tobulinimosi tiriamojoje mokslo, didaktinėje ar profesinėje veikloje sąlygos ir sistemingumas (formali tvarka, finansavimas, tobulinimosi sritys, būdai). |
| 4. Rezidentūros studijų materialieji ištekliai  **Tikslas**  Rezidentūros studijų įgyvendinimas užtikrinamas pakankamais ir tinkamais ištekliais, leidžiančiais pasiekti studijų rezultatus | 4.1. Studijoms skirtų informacinių ir metodinių išteklių prieinamumo, tinkamumo ir pakankamumo įvertinimas. | 4.1.1. Pateikiamas metodinių išteklių aukštosios mokyklos bibliotekoje, skaityklose skaičius, aktualumas, naujumas, atitikimas vertinamos rezidentūros studijų krypties poreikiams.  4.1.2. Pateikiama informacija apie turimas prieigas prie elektorinių leidinių, naudojamų rezidentūros studijose. |
| 4.2. Rezidentūros studijų ir klinikinės praktikos infrastruktūros (patalpų, įrangos ir kt.) prieinamumo, tinkamumo ir pakankamumo įvertinimas. | 4.2.1. Pateikiami duomenys apie rezidentūros studijose naudojamas patalpas ir darbo vietų skaičių jose.  4.2.2. Pateikiami duomenys apie rezidentūros studijų praktinę bazę.  4.2.3. Įvertinamas rezidentūros studijoms pasitelkiamų priemonių ir įrangos pakankamumas ir tinkamumas studijų rezultatams pasiekti.  4.2.4. Pateikiama informacija apie rezidentams sudaromas sąlygas pavalgyti ir pailsėti studijų bei klinikinės praktikos metu. |
| 4.3. Rezidentūros studijų infrastruktūros pritaikymo asmenims, turintiems specialiųjų poreikių, įvertinimas. | 4.3.1. Aprašomas rezidentūros studijoms naudojamų patalpų, priemonių ir įrangos pritaikymas specialius poreikius turintiems asmenims. |
| 4.4. Nuolatinis rezidentūros studijų infrastruktūros atnaujinimo, atsižvelgiant į medicinos, veterinarijos, odontologijos mokslo ir praktikos naujoves bei poreikius, įvertinimas. | 4.4.1. Aprašomas rezidentūros studijų vykdymui reikalingų išteklių planavimo ir atnaujinimo procesas, atsižvelgiant į besikeičiančius studentų ir dėstytojų poreikius, medicinos, veterinarijos, odontologijos mokslo ir praktikos naujoves. |
| 5. Rezidentūros studijų valdymas ir viešinimas  **Tikslas**  Rezidentūros studijų valdymo organizacinė struktūra užtikrina efektyvų rezidentūros studijų planavimo, organizavimo, vertinimo ir tobulinimo procesą | 5.1. Rezidentūros studijų valdymo organizacinės struktūros ir atsakomybių paskirstymo įvertinimas. | 5.1.1. Aprašoma studijų valdymo ir sprendimų priėmimo struktūra, atsakomybių pasiskirstymas (įskaitant rezidentūros studijų programos vadovo vaidmenį), vidinio vertinimo periodiškumas.  5.1.2. Pateikiama informacija apie tai, kokie būdai, priemonės taikomi siekiant užtikrinti kokybišką rezidentūros studijų vykdymą. |
| 5.2. Socialinių dalininkų įtraukimo į vidinį kokybės užtikrinimą veiksmingumo įvertinimas. | 5.2.1. Pateikiami duomenys apie socialinių dalininkų įtraukimą į rezidentūros studijų vertinimo ir tobulinimo procesus, aprašomas socialinių dalininkų indėlis studijų tobulinimui ir grįžtamojo ryšio jiems suteikimas. |
| 5.3. Rezidentų grįžtamojo ryšio apie rezidentūros studijų kokybę įvertinimas bei panaudojimas studijoms tobulinti. | 5.3.1.  Analizuojama rezidentų nuomonė apie studijų kokybę, surinkta Centro arba aukštosios mokyklos naudojantis mobiliąja Nacionalinės studentų apklausos programėle (toliau – NSA). Jeigu NSA būdu Centro surinktos informacijos nepakanka arba pati aukštoji mokykla nenaudoja NSA, tokiu atveju pateikiama aukštosios mokyklos surinkta ir apibendrinta rezidentų nuomonė apie studijų kokybę. |
| 5.4. Informacijos apie rezidentūros studijas, jų vertinimo ir tobulinimo procesus bei rezultatus rinkimo, panaudojimo ir viešinimo įvertinimas. | 5.4.1. Nurodoma, kokie duomenys renkami ir viešinami apie rezidentūros studijų įgyvendinimą (studijų programas, priėmimo reikalavimus, studijų rezultatus, įgyjamas kvalifikacijas, vertinimo rezultatus, socialinių dalininkų nuomonę apie studijų kokybę, įsidarbinimą ir pan.).  5.4.2. Pateikiami pavyzdžiai, kaip surinkta informacija apie studijų vykdymą ir vertinimą yra panaudojama rezidentūros studijoms tobulinti. |

Studijų krypčių išorinio vertinimo metodikos

2 priedas

**Išorinio vertinimo rekomendacijų įgyvendinimo**

**pažangos ataskaita**

|  |  |  |  |  |
| --- | --- | --- | --- | --- |
| Vertinamoji sritis | Ekspertų rekomendacijos, pateiktos paskutinio vertinimo metu | Rekomendacijų įgyvendinimo apimtis ir terminai | Aukštosios mokyklos planuojami veiksmai vertinamojoje srityje ir terminai | Pastabos |
| 1. |  |  |  |  |
| 2. |  |  |  |  |
| 3. |  |  |  |  |
| 4. |  |  |  |  |
| 5. |  |  |  |  |
| 6. |  |  |  |  |
| 7. |  |  |  |  |

***Aukštosios mokyklos padalinio vadovo parašas***

|  |  |  |  |  |
| --- | --- | --- | --- | --- |
|  |  |  |  |  |
| Pareigos, vardas, pavardė |  | parašas |  | data |